СыткIи щапхъэ
Дохутыру улэжьэныр жэуаплыныгъэшхуэ зыпылъщ. А IэнатIэм упэрытын папщIэ щIэныгъэшхуэрэ зэфIэкI лъагэрэ уиIэным и мызакъуэу, гуапагъэрэ зэхэщIыкIрэ пхэлъын хуейщ. Дохутыр IэщIагъэр къыхэзыхам зыщигъэгъупщэ хъунукъым ар цIыху гъащIэм и плъыру зэрыувыр. Мыбдежым къыщезэгъынукъым Iуэхум зыщIегъэхыныр, щхьэхынагъэр. А псори фIыуэ къыгуроIуэ Тэрч къалэ дэт поликлиникэм неврологыу щылажьэ Хъущт Жаннэ СэIэдулэ и пхъум.
Тэрч къалэ дэт курыт еджапIэ №3-р къиухри, Жаннэ Къэбэрдей-Балъкъэр къэрал университетым и медицинэ къудамэм щIэтIысхьащ. «Медицинэм и дунейм сыщыхыхьа студент илъэсхэр си дежкIэ гуимыхужщ, — жеIэ Жаннэ. — Абы щыгъуэм узыхуеину тхылъхэр гъуэтыгъуейт, Интернет жыхуаIэр щыIэххэтэкъым. Арати, ди егъэджакIуэхэм къыджаIэ псори тфIэгъэщIэгъуэну, зыри зэрыдэдмыгъэхуным дыхущIэкъурт».
Пщащэм фIыкIэ игу къегъэкIыж университетым щезыгъэджа, республикэм узыншагъэр хъумэн и IэнатIэм хэлъхьэныгъэшхуэ хуэзыщIа, медицинэ щIэныгъэм зи лъагъуэ щыхэзышыжахэу Нэгъаплъэ Аллэ, ФочыщIэ Неллэ, Чудопал Сергей, Лъэпщокъуэхэ МутIалибрэ Ларисэрэ, Урысмамбэт Шагъир сымэ. «Нобэ си лэжьыгъэкIэ ехъулIэныгъэ гуэрхэр сиIэмэ, зи фIыщIэр ахэращ, — жеIэ Хъущтым. — Абыхэм къызата щIэныгъэрщ абы сыхуэзышар».
Студент жыджэру щыта пщащэр ягу къинэжащ езыгъэджахэми. «Жаннэ сытым дежи щIэныгъэм хуэнэхъуеиншэт, нэхъыбэ къызэрищIэным хущIэкъуу апхуэдэт, — жеIэ КъБР-м щIыхь зиIэ и дохутыр Урысмамбэт Шагъир. — Сыт хуэдэ лэжьыгъэ и пщэ иплъхьэми, жэуаплыныгъэ пылъу зэфIихырти, зыхуеджэ IэщIагъэм зэрыхуэфащэр пасэу нэрылъагъу тщыхъуат. Жаннэ зыпэрыт IэнатIэм щытхъуфIхэр зэрыщиIэм дыщыгъуазэщ, абы къыхуэарэзыщ и нэIэм щIэт сымаджэхэр. ЕгъэджакIуэм и лэжьыгъэр зыхуэдэр къозыгъащIэр абы и гъэсэнхэращ. Дэ ди дежкIэ куэд и уасэщ Жаннэ хуэдэ дохутыр нэсым и егъэджакIуэу дызэрыщытар».
ЕгъэджакIуэ Iущым и псалъэхэм я щыхьэтщ Хъущтым игъэхъужахэм ящыщ Хьэрэдурэ ФатIимэ къыджиIахэри: «Псэгъэтыншщ Жаннэ. И псалъэ къудейм гум жьы дригъэхужу апхуэдэщ а цIыхубзыр. Си щхьэкIэ сэбэпышхуэ къысхуэхъуащ, абы хуэдэхэрщ, шэч хэмылъу, зыпэрыт IэщIагъэм къыхуигъэщIащ зыхужаIэр».
Жаннэ унагъуэ дахэ ихуащ. Абы и щхьэгъусэ Хьэтыхъу Мурати дохутырщ, реаниматологыу еджащ. Мурат Акъбащ Ипщэ къуажэм щыIэ амбулаторэм и унафэщIщ. Адэ-анэм я лъэужьым ирикIуэжахэщ я къуитIри. ЩIалэ нэхъыжь Анзор КъБКъУ-м и стоматологие факультетым и 4-нэ курсым, нэхъыщIэ Аслъэн, медколледжым и 3-нэ курсым щоджэ. Нэхъыщхьэращи, зэщхьэгъусэхэм цIыхухэр къахуэарэзыщ. «Зи щхьэр къозыхьэлIа сымаджэм гупсэхугъуэ ептыжыфрэ, ар къыпхуэарэзымэ, дохутырым и IэнатIэм щиIэ ехъулIэныгъэ нэхъ лъагэ дыдэр аращ», — жаIэ зэщхьэгъусэ насыпыфIэхэм.
ПщыхьэщIэ Хьэмзэт.
